“ติดมิเตอร์ใหม่ ลดราคา การประปาฯ จัดให้” ลดภาระค่าใช้จ่ายให้กับประชาชน
นายทรงศักดิ์ ทองศรี รัฐมนตรีช่วยว่าการกระทรวงมหาดไทย เปิดเผยว่า การประปาส่วนภูมิภาค หรือ กปภ. หน่วยงานภายใต้การกำกับดูแลของกระทรวงมหาดไทย ได้จัดทำ “โครงการ ติดมิเตอร์ใหม่ ลดราคา การประปาฯ จัดให้” เพื่อมอบเป็นของขวัญให้กับประชาชน โดยลดค่าติดตั้งประปาใหม่ร้อยละ 10 เป็นระยะเวลา 2 เดือน สำหรับลูกค้ารายใหม่ประเภทที่อยู่อาศัย (ติดตั้งมาตรวัดน้ำขนาด 1/2 นิ้ว) ในพื้นที่ให้บริการของ กปภ. 234 สาขาทั่วประเทศ และเฉพาะส่วนเหมาจ่าย ที่มีระยะห่างจากท่อเมนจ่ายน้ำประปาไม่เกิน 10 เมตร (ไม่รวมส่วนวางท่อภายในบ้าน) เพื่อลดภาระค่าใช้จ่ายในการติดตั้งประปาใหม่ สนับสนุนให้ประชาชนมีโอกาสใช้น้ำประปาสำหรับอุปโภคบริโภคมากขึ้น และส่งเสริมพฤติกรรมการใช้น้ำอย่างรู้คุณค่า ขณะนี้มีประชาชนเข้าร่วมแล้ว 4,795 ราย ประชาชนที่สนใจ ยังสามารถยื่นคำขอติดตั้งเข้าร่วมโครงการได้จนถึงวันที่ 28 กุมภาพันธ์นี้ ติดต่อ กปภ.สาขาที่ใช้บริการ หรือสาขาใกล้บ้าน สอบถามรายละเอียดข้อมูลเพิ่มเติมได้ที่ PWA Contact Center 1662 ตลอด 24 ชั่วโมง